སྤྱི་ཚོགས་ཀྱི་འཕོ་འགྱུར་དང་བསྟུན་ནས་མིའི་རིགས་ཀྱི་བསམ་བློ་དང་འཚོ་བ་སོགས་ཕྱོགས་གང་ཅིའི་ཐད་ནས་ཀྱང་འགྱུར་བ་སྣ་ཚོགས་བྱུང་དང་འབྱུང་བཞིན་ཡོད་པ་ནི་སུས་ཀྱང་བསྙོན་དུ་མེད་པ་ཞིག་རེད།ཡིན་ནའང་བོད་རིགས་བུད་མེད་རྣམས་ནི་ད་དུང་ཉམས་ཞེན་དང་བག་འཁུམ་གྱི་མུན་པའི་ཁྲོད་ན་རྟོགས་སད་ཀྱི་མགོ་བོ་ཡར་ལ་དགྱེས་མ་ཐུབ་པར་ནམ་ཡང་གུས་གུས་ཞུམ་ཞུམ་དང་།མགོ་བོ་སྒུར་སྒུར།ཉམ་ཆུང་ཆུང་ཞིག་གི་ཁྲོད་ན་བླུན་པོ་དང་ལྐུགས་པ་ཞིག་གི་ངང་ཚུལ་བཟུང་ནས་ཉི་མ་འཁྱོལ་ཐབས་བྱེད་བཞིན་ཡོད་པ་འདི་ནི་ཇི་འདྲའི་ཡིད་སེམས་ཕངས་པའི་གནས་ཤིག་རེད་ཨང་།